Áfrýjunardómstóll í Bandaríkjunum hafnaði í gær kröfu Donalds Trumps, fyrrverandi Bandaríkjaforseta, um að banna skjalasafni Hvíta hússins að afhenda fjölda gagna frá forsetatíð hans, sem ætlað er að varpa ljósi á atburðarásina í aðdraganda árásarinnar á þinghúsið í Washington í ársbyrjun. Gert er ráð fyrir að málinu verði vísað til hæstaréttar.
Samkvæmt úrskurði dómstólsins ber skjalasafninu að koma gögnunum til þingnefndarinnar sem nú fer í saumana á því sem gerðist við og í þinghúsinu 6. janúar síðastliðinn. Þá réðust þúsundir æstra stuðningsmanna Trumps þar inn, unnu skemmdarverk og ógnuðu þingmönnum, starfsfólki og lögreglumönnum. Allt í allt eru það um 700 skjöl af ýmsu tagi, sem Trump vill halda frá nefndinni. Þar á meðal eru punktar og minnismiðar náinna ráðgjafa og aðstoðarfólks Trumps, minnisblað upplýsingafulltrúa Hvíta hússins og uppkast að ræðunni sem forsetinn flutti stuðningsfólki sínu þennan dag. Líklegt þykir að Trump áfrýi niðurstöðunni til hæstaréttar. Samkvæmt úrskurði áfrýjunardómstólsins hafa lögmenn hans hálfan mánuð til þess. Fjölmiðlar hafa eftir Liz Harrington, talsmanni Trumps, að málið hefði endað fyrir hæstarétti á hvorn veginn sem niðurstaða áfrýjunarréttarins yrði.